ජාතික ප්‍රතිශක්තිකරණ වැඩසටහනට පෙන්ටාවේලන්ට් එන්නත (Pentavalant) නැවතත් හඳුන්වාදීම පෙරේදා (01 දා) සිදුවිය.ගැවි (GAVI) සංවිධානයේ සහයෝගය මත නැවතත් ආරම්භ කළ මේ එන්නතෙහි ත්‍රිත්ව, හෙපටයිටීස් බී, හිබ් එන්නත්වල අඩංගු සංඝටක ද ඇතුළත් වේ.හිමොෆිලස් ඉන්ෆ්ලුවෙන්සා ඕ (හිබ්) නමැති බැක්ටීරියාව ළදරුවන්ගේ සහ කුඩා දරුවන්ගේ ආසාදනයන් ඇතිකරන අතර ඊට ප්‍රතිකාරයක් ලෙස මේ එන්නත හඳුන්වා දී තිබේ.සෞඛ්‍ය අධ්‍යාපන කාර්යාංශයේ පැවැති මාධ්‍ය හමුවකදී සෞඛ්‍ය අමාත්‍යාංශයේ මහජන සෞඛ්‍ය සේවා නියෝජ්‍ය අධ්‍යක්‍ෂ ජනරාල් වෛද්‍ය පී. ජී. මහීපාල මහතා ඊයේ (02) මේ බව ප්‍රකාශ කෙළේය.වයස මාස 2, 4 හා 6 සම්පූර්ණ කරන දරුවන් සඳහා මේ එන්නත ලබාදෙන බව ද, මුඛ පෝලියෝ එන්නතේ මුල් මාත්‍රා තුන ද, පෙන්ටාවේලන්ට් එන්නත සමඟ ලබා දෙන බව ද ඔහු පැවැසුවේය.හිබ් ආසාදන සඳහා ආරක්‍ෂිත සහ ඵලදායී එන්නතක් ලෙස මේ එන්නත ලබා දෙන අතර, මස්තිෂ්ක පටල ප්‍රදානය හා නියුමෝනියාව ඇතුළු උග්‍ර “හිබ්” ආසාදන වැළැක්වීමට මේ එන්නත ඉතා ආරක්‍ෂාකාරී හා ඵලදායී බව මේ එන්නත පිළිබඳ අත්දැකීම්වලින් පෙනී යන බව ද වෛද්‍ය මහීපාල මහතා පැවැසීය.ශශ්‍රී ලංකාවේ මතු වී ඇති මහජන සෞඛ්‍ය ගැටලුවක් ලෙස “හිබ්” ආසාදන සැළකිය හැකි බව 2004 දී සිදුකෙරුණු “හිබ්” රෝග නිසා සිදුවන පීඩාව පිළිබඳව අධ්‍යයනයෙන් පෙන්වා දී ඇත.මේ අධ්‍යයනයට අනුව කොළඹ දිස්ත්‍රික්කයේ අවුරුදු 5 ට අඩු දරුවන් අතර “හිබ්” මස්තිෂ්ක පටල ප්‍රදානය වැළඳීමේ ප්‍රවණතාව ලක්‍ෂයකට 20.1 ක් ද, සියලු “හිබ්” ආසාදන වැළඳීමේ ඇස්තමේන්තුගත ප්‍රවණතාව වයස අවුරුදු 5 ට අඩු ළදරුවන් ලක්‍ෂයකට 124.5 ක් ලෙස ද ගණන් බලා තිබේ.මේ රෝග ප්‍රවණතාව අවම කර ගැනීම සඳහා වෛද්‍ය උපදෙස් මත ළදරුවන්ට මේ පෙන්ටාවේලන්ට් එන්නත ලබාදිය යුතු බව ද, වෛද්‍ය මහීපාල මහතා අවධාරණය කළේය.මේ අවස්ථාවට වසංගත රෝග විද්‍යා අංශයේ අධ්‍යක්‍ෂිකා පබා පළිහවඩන, නියෝජ්‍ය අධ්‍යක්‍ෂ වෛද්‍ය සුදත් පෙරේරා, සෞඛ්‍ය අධ්‍යාපන කාර්යාංශයේ අධ්‍යක්‍ෂ වෛද්‍ය සරත් අමුණුගම යන මහත්ම මහත්මීහු ද සහභාගි වූහ.